6. แผนงานในอนาคต

  บริษัท สยามแม็คโคร จำกัด (มหาชน) ดำเนินธุรกิจค้าส่งแบบชำระเงินสดและบริการตนเอง
  โดยมีกลยุทธ์
  มุ่งเน้นในการสร้างความแข็งแกร่งในฐานะผู้นำด้านธุรกิจค้าส่งแบบชำระเงินสดและบริการตนเองในประเทศไทยกล่าวคือ
  บริษัทฯ มุ่งเน้นการเข้าใจและตอบสนองความต้องการของกลุ่มลูกค้าหลักของบริษัทฯ
  และทำให้ลูกค้า ผู้จัดจำหน่ายสินค้า และผู้มีส่วนได้ส่วนเสีย เข้าใจลักษณะธุรกิจของบริษัทฯ
  รวมถึงบทบาทของแต่ละฝ่ายในธุรกิจดังกล่าว

  ความขัดแย้งกันในระหว่างผู้ประกอบการรายใหญ่
  และผู้ประกอบการรายย่อยในตลาดค้าปลีกได้เกิดขึ้นในประเทศไทยมาเป็นเวลานานหลายปีแล้ว
  และได้ทวีความขัดแย้งเพิ่มขึ้นในระหว่างปี 2549
  และการที่รัฐบาลชุดก่อนได้นำกฎหมายว่าด้วยผังเมืองมาใช้ก็ไม่ได้ช่วยแก้ปัญหาความขัดแย้งนี้ได้
  กลับยิ่งทำให้มีการขยายสาขาในร้านขนาดเล็กมากขึ้นเพื่อหลีกเลี่ยงกฎหมายผังเมือง
  กฎหมายดังกล่าวได้จำกัดแผนขยายสาขาของผู้ประกอบการค้าปลีกรายใหญ่ลงอย่างมาก
  ทำให้บรรดาผู้ประกอบการเหล่านั้นต้องกลับมาทบทวนรูปแบบของธุรกิจใหม่ ในปี 2550
  นี้จะมีการออกพระราชบัญญัติค้าปลีกฉบับแรกของประเทศขึ้น
  ซึ่งน่าจะทำให้แผนการขยายสาขาในตลาดค้าปลีกมีความชัดเจนยิ่งขึ้น

  บริษัทฯ
  ตระหนักว่าการเติบโตทางธุรกิจประกอบด้วยการเติบโตจากการขยายสาขาและการเติบโตจากผลงาน
  แม้ว่าในปี 2548 และ 2549 บริษัทฯ
  จะไม่มีการขยายสาขาเพิ่มแต่ยังคงประสบผลสำเร็จเป็นอย่างดีโดยเติบโตจากผลงานของบริษัทฯ
  แต่เพื่อให้บริษัทฯ เติบโตอย่างต่อเนื่อง บริษัทฯ ยังต้องดำเนินการปรับปรุงการดำเนินงานในปี
  2550 ต่อไป โดย บริษัทฯ จะเน้นให้เป็น “ปีแห่งคุณภาพ” และจะมุ่งเน้นการปรับปรุงใน 5
  ปัจจัยหลัก คือ คุณภาพของพนักงาน คุณภาพของสินค้า คุณภาพของงานบริการและอุปกรณ์
  การสร้างความพึงพอใจให้กับลูกค้า และ การมีข้อมูลที่มีคุณภาพในการตัดสินใจทางธุรกิจ

  บริษัทฯ มีแผนงานที่จะขยายสาขาในปี 2550 จำนวน 4 สาขา โดยการขยายสาขาของบริษัทฯ
  จะมุ่งเน้นเพื่อตอบสนองความต้องการของลูกค้าหลัก บริษัทฯ จะเปิดสาขาที่ 30
  ที่จังหวัดสระแก้วในเดือนมกราคม และ สาขา 31 ที่เกาะสมุยในเดือนเมษายน อีก 2
  สาขาคาดว่าจะเปิดได้ในปลายปี 2550

  สาขาซึ่งจะเปิดดำเนินการที่เกาะสมุยจะเป็นสาขารูปแบบใหม่ (ECO Store)
  โดยจะเน้นเป้าหมายไปยังกลุ่มลูกค้าผู้ประกอบธุรกิจโรงแรม ภัตตาคาร และร้านอาหาร
  (HoReCa) โดยเฉพาะ และจะมีขนาดพื้นที่ 4,600 ตารางเมตร
  ขณะที่สาขาแม็คโครทั่วไปจะมีขนาดพื้นที่ 5,500-10,000 ตารางเมตร
  โดยจะไม่จัดวางสินค้าทุกประเภทแต่จะเน้นให้มีสินค้าหลักสำหรับกลุ่มลูกค้าโฮเรก้า (Horeca)
  ดังกล่าว

  ในปี 2549 บริษัทฯ
  ยังคงมุ่งเน้นการตอบสนองความต้องการของลูกค้าเป็นหลักในการพัฒนาธุรกิจของบริษัทฯ
  โดยพิจารณาทบทวนบริการต่างๆ ที่ให้แก่ลูกค้าในสาขาต่างๆ ทั้งนี้ ไม่จำกัดแต่เพียงประเภทสินค้า
  ความหลากหลาย และการกำหนดราคาเท่านั้น แต่จะเน้นบริการด้านอื่นๆ ด้วย อาทิเช่น
  การนำเสนอและการจัดวางสินค้าในสาขา นอกจากนี้
  จากการที่โชห่วยซึ่งเป็นกลุ่มลูกค้าหลักของบริษัทฯได้มีผลกระทบจากการขยายสาขาขนาดเล็กของผู้ประกอบการธุรกิจค้าปลีกสมัยใหม่
  บริษัทฯ ได้พิจารณาทบทวนบริการที่จะช่วยเพิ่มคุณค่าสำหรับลูกค้าอีกด้วยในปี 2550
  ภายใต้สโลแกน “แม็คโคร มิตรแท้โชห่วย” บริษัทฯ จะเปิดตัว “ศูนย์โชห่วย” (Small
  Retailer Centre) แห่งแรก
  โดยศูนย์แห่งนี้จะเปิดโอกาสให้กลุ่มลูกค้าสมาชิกได้รับคำแนะนำจากผู้ทรงคุณวุฒิที่มีประสบการณ์ในการดำเนินธุรกิจทุกๆด้านที่เกี่ยวกับการประกอบร้านค้าขนาดย่อมและประสบความสำเร็จ
  ซึ่งเป็นการให้คำแนะนำโดยไม่คิดค่าบริการกับกลุ่มลูกค้าของบริษัทฯ
  ในเรื่องการบริหารร้านค้าปลีกขนาดย่อม การบริหารการเงิน การจัดร้านค้า
  และการประกอบธุรกิจให้มีประสิทธิภาพสูงสุด เป็นต้น
  และจะให้คำแนะนำกับกลุ่มลูกค้าร้านขายของชำ (ร้านโชห่วย) เป็นหลัก

  แม้ว่าบริษัทฯ จะประกอบธุรกิจค้าส่งแบบชำระด้วยเงินสดและบริการตนเอง
  การบริการลูกค้าถือเป็นสิ่งสำคัญต่อการให้บริการโดยรวมของบริษัทฯ
  เพื่อสนับสนุนในเรื่องดังกล่าว บริษัทฯ ได้จัดให้มีโครงการฝึกอบรมในปี 2548
  โดยเน้นวิธีการพัฒนาการบริหารลูกค้า ซึ่งยังคงดำเนินการอย่างต่อเนื่องตลอดทั้งปี 2549
  ควบคู่ไปกับการจัดให้มีพนักงานพัฒนาลูกค้าในตำแหน่ง “เจ้าหน้าที่ฝ่ายพัฒนาลูกค้า” ขึ้นในสาขา
  14 แห่ง โดยปลายปี 2550 สาขาทุกแห่งจะมีพนักงานพัฒนาลูกค้าในตำแหน่ง
  “เจ้าหน้าที่ฝ่ายพัฒนาลูกค้า”
  ซึ่งได้ผ่านการฝึกอบรมอย่างดีเยี่ยมประจำอยู่ในสาขาเพื่อดูแลในเรื่องความจำเป็นและความต้องการของลูกค้าในทุกๆ
  ด้าน นอกจากนั้นแล้ว บริษัทฯ
  ยังจัดให้มีโครงการฝึกอบรมการให้บริการเฉพาะกลุ่มลูกค้าเป้าหมายควบคู่กันไปด้วย อาทิเช่น
  โครงการลูกค้าสัมพันธ์ และทักษะความชำนาญทางการตลาด

  บริษัทฯ ได้ดำเนินการพัฒนาบุคลากรอย่างต่อเนื่อง โดยจัดให้มีทั้งหลักสูตรฝึกอบรม
  พัฒนาทักษะการทำงาน โดยการปรึกษาหารือและรับฟังความคิดเห็น
  และการแบ่งปันความรู้ความเข้าใจในเรื่องการดำเนินธุรกิจและลูกค้า ปี 2550
  จะเป็นปีแห่งการฝึกอบรมของแม็คโคร บริษัทฯ
  เข้าใจดีว่าการลงทุนในการพัฒนาบุคลากรเป็นสิ่งจำเป็นต่อความสำเร็จของบริษัทฯ
  พนักงานแต่ละคนจะได้รับการฝึกอบรมอย่างต่ำ 30 ชั่วโมง และมีการประเมินผลการฝึกอบรม
  และมีการฝึกอบรมเพิ่มเติมในส่วนที่ยังบกพร่อง ไม่ว่าจะเป็นการฝึกอบรมภายในบริษัทฯ เอง
  หรือการฝึกอบรมภายนอกบริษัทฯ และเนื่องจากบริษัทฯ
  เป็นบริษัทหนึ่งที่เน้นในเรื่องผลสำเร็จในการทำงาน ดังนั้น
  จึงได้มีการให้รางวัลแก่พนักงานที่มีผลงานดี นอกจากนี้ ในช่วง 2-3 ปีที่ผ่านมา บริษัทฯ
  ยังได้ให้ความสนใจอย่างใกล้ชิดกับความจำเป็นในการพัฒนาและใช้บุคลากรของบริษัทฯ
  ทั้งที่สาขาและที่สำนักงานใหญ่ ทั้งนี้ บริษัทฯ
  ยังคงมุ่งเน้นการพัฒนาและการสืบต่อการทำงานภายในองค์กรต่อไป

  โครงการใหม่ที่จะเริ่มสำหรับปี 2550คือ
  การนำสินค้าเบเกอรี่กลับเข้ามาจำหน่ายในสาขาทุกแห่งอีกครั้ง
  ด้วยกลิ่นหอมของขนมปังที่อบเสร็จใหม่ๆ เป็นกลิ่นหอมที่มักดึงดูดใจลูกค้าอยู่เสมอ
  โครงการนี้จะเริ่มนำร่องที่สาขาต้นแบบก่อน
  และมีแผนที่จะกระจายออกไปสู่ทุกสาขาในอนาคตอันใกล้

  บริษัทฯ ยังคงลงทุนในด้านเทคโนโลยีสารสนเทศอย่างต่อเนื่องทั้งทางด้านเทคนิคและปฏิบัติการ
  เพื่อสนับสนุนระบบการกระจายสินค้าในปัจจุบันให้สอดคล้องกับการดำเนินงานด้านอาหารสด
  นอกจากนี้ บริษัทฯ
  ยังได้ปรับปรุงวิธีการทำงานและปฏิบัติงานรูปแบบใหม่เพื่อให้เกิดประโยชน์สูงสุดกับธุรกิจของบริษัทฯ

  ประสิทธิผลในการดำเนินธุรกิจ
  เป็นปัจจัยสำคัญประการหนึ่งที่จะนำไปสู่การประกอบธุรกิจที่ประสบความสำเร็จ และตลอดปี 2550
  บริษัทฯ ยังคงดำเนินโครงการที่มุ่งสร้างประสิทธิภาพสูงสุดในการทำงาน
  ซึ่งเป็นโครงการที่ฝ่ายเทคนิคกับฝ่ายปฏิบัติการได้ร่วมมือทำงานด้วยกันอย่างใกล้ชิด
  โครงการนี้ครอบคลุมการปฏิบัติงานสาขาในทุกๆ ด้าน เช่น การบริหารจัดการระบบห่วงโซ่อุปทาน
  การรับสินค้า การเติมสินค้าเข้าชั้นวางสินค้า
  เพื่อที่จะได้วิเคราะห์วิธีการทำงานและเครื่องมืออุปกรณ์ด้านสารสนเทศที่ใช้งานในปัจจุบัน
  โดยจะมีการนำเครื่องมืออุปกรณ์ด้านสารสนเทศที่ทันสมัย มาใช้กับการทำงานในจุดที่เหมาะสม
  เพื่อเพิ่มประสิทธิภาพในการการปฏิบัติงานให้ดียิ่งขึ้นต่อไป
  พร้อมทั้งจะนำวิธีการทำงานที่ได้รับการแก้ไขให้มีประสิทธิภาพมากขึ้น
  และขั้นตอนการทำงานที่มีความชัดเจนมากขึ้นมาเสริมในการปฏิบัติงานอีกด้วย

  ในฐานะผู้ค้าส่งแบบชำระเงินสดและบริการตนเอง ความเจริญของบริษัทฯ
  มีความสัมพันธ์อย่างใกล้ชิดกับกลุ่มลูกค้าของบริษัทฯ ซึ่งบริษัทฯ
  ประสบความสำเร็จในการปรับเปลี่ยนรูปแบบการดำเนินธุรกิจที่มุ่งเน้นธุรกิจหลักเพื่อให้สอดคล้องกับกลุ่มลูกค้าหลักของบริษัทฯ
  โดยสะท้อนให้เห็นได้จากความสำเร็จอย่างสูงจากผลการดำเนินงานในปี 2549
  การดำเนินธุรกิจในปีต่อไปจะมีความท้าทายมากขึ้น แต่บริษัทฯ
  จะทำงานอย่างหนักเพื่อสร้างความเติบโตทางด้านยอดขาย
  และขยายธุรกิจเพื่อตอบสนองกลุ่มลูกค้าเป้าหมายของบริษัทฯ
  และจะเพิ่มผลตอบแทนให้มากขึ้นจากการสร้างความสัมพันธ์อย่างใกล้ชิดกับผู้ผลิต
  ผู้จัดจำหน่ายสินค้า นอกจากนี้ ความสำเร็จของบริษัทฯ
  จะบรรลุได้โดยการบริหารระบบห่วงโซ่อุปทานให้แข็งแกร่ง
  ตลอดจนการดำเนินงานที่มีประสิทธิภาพมากยิ่งขึ้นและการมองหาโอกาสในการประกอบธุรกิจที่จะส่งเสริมธุรกิจหลักของบริษัทฯ